TVO เพิ่มสัดส่วนรายได้ตปท.เป็น10-15% ปี 60 คาดกำไรปี 59 นิวไฮต่อ
TVO เพิ่มสัดส่วนรายได้ตปท.เป็น10-15% ปี 60 คาดกำไรปี 59 นิวไฮต่อ
25 พ.ย. 2558

นายวิสุทธิ วิทยฐานกรณ์ ประธานกรรมการบริหาร บริษัท น้ำมันพืชไทย จำกัด (มหาชน) หรือ TVO เปิดเผยว่า บริษัทฯอยู่ระหว่างขยายตลาดไปยังต่างประเทศอย่างต่อเนื่อง โดยบริษัทฯตั้งเป้าสัดส่วนรายได้จากต่างประเทศเพิ่มขึ้นเป็น 10-15% ในปี 60 จากปัจจุบันบริษัทฯมีสัดส่วนรายได้จากต่างประเทศราว 5%
นอกจากนี้ บริษัทฯยังเตรียมศึกษาแผนการลงทุนขยายกำลังการผลิตเพิ่มเติมด้วย เนื่องจากปัจจุบันบริษัทฯใช้กำลังการผลิตไปแล้วเกือบ 90% ก็ถือว่าเต็มกำลังการผลิตแล้ว จากกำลังการผลิตทั้งหมดประมาณ 6 พันตัน/วัน โดยการลงทุนขยายกำลังการผลิตใหม่อาจจะเป็นการไปตั้งโรงงานในต่างประเทศก็ไปได้
นายวิสุทธิ กล่าวว่า บริษัทฯมั่นใจกำไรสุทธิในปี 59 จะสูงกว่าในปีนี้ที่บริษัทฯเชื่อมั่นว่ากำไรสุทธิปีนี้จะทำสถิติสูงสุด หลัง 9 เดือนแรกมีกำไรสุทธิแล้ว 1.7 พันล้านบาท เทียบกับปีก่อนมีกำไรสุทธิ 1.68 พันล้านบาท        
พร้อมมั่นใจรายได้ปีนี้เป็นไปตามเป้าที่ 2.6 หมื่นล้านบาท เพิ่มขึ้นจาก 2.5 หมื่นล้านบาทในปีก่อน ซึ่งเป็นการเติบโตตามปริมาณการขายที่คาดว่าจะขยายตัวได้อย่างน้อย 7-8% ขณะที่ต้นทุนราคาวัตถุดิบเมล็ดถั่วเหลืองลดลงมากกว่าราคาขายกากถั่วเหลืองส่งผลต่อมาร์จิ้นดีขึ้น
        